București, 13 noiembrie 2020

INFORMARE DE PRESĂ privind
Poziția membrilor aleși ai CSM, reprezentanți ai societății civile
referitoare la aplicarea art. 91 alin. 4 din Codul de Procedură Penală

Având în vedere cererea de informații publice nr. 1/21694/13.11.2020 formulată de Ziarul Cotidianul precum și solicitările formulate în mediile online de a se preciza ce poziție au avut membrii societății civile în ședință Comisiei nr. 2 Judecători Resurse umane şi organizare din data de 3 noiembrie 2020 referitoare la practica instanțelor în aplicarea prevederilor art. 91 alin. (4) din CPP, dat fiind că avocații sunt partea societății care realizează dreptul la apărare în procedurile judiciare şi văzând întrebările din societate referitoare la poziția noastră de ansamblu cu privire la acest subiect, reprezentanții societății civile în CSM fac următoarele precizări: 
1. Poziția reprezentanților societății civile în CSM exprimată de dl. Romeu Chelariu, în numele ambilor membrii, în cadrul ședinței Comisiei nr. 2 Judecători din data de 3 noiembrie 2020 (în situația în care un membru nu poate participa, avem practica de consultare pe agenda ședințelor și exprimarea unui punct de vedere unitar din partea reprezentanților societății civile) a fost cea minoritară așa cum a fost consemnată în minută: 
„Opinia minoritară a fost în sensul că se impune dezbaterea aspectelor semnalate în cadrul unor întâlniri interinstituționale cu reprezentanții U.N.B.R şi ai barourilor, în scopul stabilirii unei modalități unitare de aplicare a dispozițiilor legale invocate, inclusiv diseminarea concluziilor în cadrul activităților de formare continuă a judecătorilor la nivelul Institutului Național al Magistraturii şi al Secțiilor penale ale instanțelor. De asemenea, s-a apreciat că este necesară reluarea dialogului interinstituțional între Consiliul Superior al Magistraturii şi reprezentanții UNBR în scopul creșterii credibilității şi obiectivității actului de justiție. De asemenea, s-a  exprimat şi opinia în sensul efectuării unei analize de etapă sub aspectul utilității Ghidului de bune practici privind relația sistemului judiciar cu celelalte profesii juridice, în special avocați, adoptat prin Hotărârea CSM nr 287/19.12.2019 şi asumat de UNBR prin hotărârea Comisiei Permanente nr. 264/16.12.2019 şi UNEJ prin Hotărârea  Consiliului Uniunii nr 2310/27.09.2019, aspect care s-a  apreciat a fi analizat după încheierea  procedurii de diseminare a acestuia.”
Având în vedere că au existat întrebări privind poziția noastră pe acest subiect, reiterăm solicitarea pe care am făcut-o prin lucrarea nr. 12251 (inițiată în data de 18.06.2020) de a se consemna cu numele membrilor CSM opiniile minoritare exprimate, pentru a fi fără echivoc modul de exercitare a mandatului, cu atât mai mult cu cât opinia noastră a fost, chiar la momentul la care s-a discutat acest subiect, concordantă cu opinia exprimată ulterior ca reacție de către Barourile de avocați şi organizații ale societății civile cum ar fi APADOR-CH, iar acest lucru trebuie să fie cunoscut de societate. Această solicitare este de natură a asigura transparență şi responsabilitate în exercitarea mandatului tuturor membrilor CSM. Această solicitare este consecventă cu susținerile noastre referitor la necesitatea dialogului constant cu celelalte profesii juridice, în special avocații şi cu societatea civilă în ansamblu, motiv pentru care am şi inițiat modificările din Legea nr. 317/2004 expres referitor la art. 29 alineatele (10) şi (11), art. 531 şi art. 54 alineatul (6) care reglementează şi impun transparența CSM cu privire la orice decizie de interes public.

2. Punctul nostru de vedere cu privire la acest subiect are la bază următoarele:
a. Dreptul la apărare este un drept fundamental garantat de art. 24 din Constituția României, şi încorporat acestuia este dreptul părților de a alege avocatul care le asistă sau reprezintă, în condițiile legii;
b. Normele de procedură sunt de strictă, imediată şi imperativă aplicare fără a permite organelor judiciare derogări de la lege (nici măcar în cazuri execepționale);
c. În exercitarea dreptului la apărare avocații sunt definiți şi plasați de lege ca fiind actorii esențiali şi de aceea în toate chestiunile care privesc dreptul la apărare aceștia trebuie consultați de autoritățile statului (a se vedea prevederile Legii nr. 51/1995 privind organizarea și exercitarea profesiei de avocat);
d. CSM este obligat să își desfășoare activitatea şi să își exercite rolul în condiții de deschidere instituțională şi dialog cu toate părțile interesate sau calificate de lege ca actori în realizarea interesului public;
e. CSM nu are competenţa de infra-legiferare ori „să adauge la dispozițiile cuprinse în legi, pe motiv că acestea ar fi neclare sau incomplete” (art. 38 alin (7) şi art. 41 alin (3) din legea CSM) şi în măsura în care unele norme ale legii sunt de natură a crea dificultăți în derularea procedurilor judiciare, numai în baza dialogului şi a transparenței, poate să solicite Ministerului Justiţiei inițierea unor acte normative necesare (art. 38 alin. (5) din aceiași lege);
f. Practica contrară normelor imperative este de natură a afecta calitatea actului de justiție şi legalitatea înfăptuirii ei ca serviciu public aflat în slujba societății. 
În cadrul procedurilor penale derulate în fața instanțelor sunt ocrotite interese legitime ale tuturor părților, atât dreptul victimelor infracțiunilor de a găsi o reparație efectivă cât și garanțiile inculpaților de a fi judecați cu respectarea dreptului fundamental la apărare, într-o justiție specifică unei societăți bazată pe democrația constituțională. De asemenea, există principiul instrucției penale privind necesitatea aflării adevărului. Sub acest aspect justificările privind nevoia de a evita prescripția nu pot fi primite cu prețul încălcării intereselor generale ale societății și a ordinii de drept așa cum sunt reflectate în normele de procedură. O asemenea situație poate să fie soluționată numai prin îmbunătățirea cadrului normativ și nu prin eludarea acestuia. Nicio rațiune de oportunitate nu poate să justifice abaterea de la normele de procedură în activitatea organelor judiciare. Soluțiile normative trebuie discutate cu UNBR și cu organizațiile societății civile care activează în domeniul statului de drept și apărării drepturilor omului care pot viza diferite oțiuni de reglementare cum ar fi (doar cu titlu exemplificativ):
· Menținerea imperativului privind dreptul justițiabilului la libera alegere a apărătorului;
· Instituirea unui mecanism de asigurare a permanenței de către barouri dar cu limitarea mandatului avocatului de permanență la unele aspecte de procedură ce se vor evalua de către părțile participante la dialog;
· Stabilirea ca regulă derogatorie a faptului că în cauzele penale semnarea contractului de asistență implică automat și acordul privind conlucrarea și substituirea pe care avocatul ales le va exercita în interesul clientului său;
· Alte posibile opțiuni care să garanteze nealterat dreptul la apărare dar să elimine și sincopele ce pot apărea în derularea proceselor. 

3. Cu privire la lucrările Comisiei nr. 2 Judecători Resurse umane și organizare din data de 12.11.2020 facem următoarele precizări:
· Apreciem modalitatea de reevaluare a abordării, care demonstrează utilitatea unei atitudini receptive la vocea societății cu privire la modul de desfășurarea justiției ca serviciu public;
· Considerăm în completare că odată ajuns la o soluție incluzivă care să beneficieze de suportul tuturor părților interesate, este necesar ca de îndată să fie utilizate toate instrumentele de punere rapidă în aplicare a practicii conforme: prin sedințe de practică la secțiile penale care să vizeze transpunerea unitară a procedurii corecte și formarea continuă prin INM pentru a explica rațiunile și resorturile soluțiilor pe care legea le dispune cu valoare obligatorie pentru magistrați;
·  Apreciem că raportat la competenețe CSM acesta nu are căderea de a realiza cenzura de legalitate privind aplicarea normelor de procedură în instanțe, însă tot prin competențele pe care le deține trebuie să reacționeze la orice derapaje și sincope de sistem care abat organele judiciare de la principiul legalității în realizarea justiției.

Membrii aleși ai CSM,
reprezentanți ai societății civile
Victor Teodor ALISTAR
Romeu CHELARIU
